CELEX: 32019R2238
Language: lv
Date: 2019-10-01 00:00:00
Title: Komisijas Deleģētā Regula (ES) 2019/2238 (2019. gada 1. oktobris), ar ko 2020. un 2021. gadam nosaka detalizētus noteikumus, kā īstenot izkraušanas pienākumu dažās demersālajās zvejniecībās Ziemeļjūrā

30.12.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 336/34
               
            
         KOMISIJAS DELEĢĒTĀ REGULA (ES) 2019/2238
         (2019. gada 1. oktobris),
         ar ko 2020. un 2021. gadam nosaka detalizētus noteikumus, kā īstenot izkraušanas pienākumu dažās demersālajās zvejniecībās Ziemeļjūrā
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2018. gada 4. jūlija Regulu (ES) 2018/973, ar kuru izveido daudzgadu plānu bentiskajiem krājumiem Ziemeļjūrā un zvejniecībām, kas minētos krājumus izmanto, un sīkāk nosaka kārtību, kā īstenot izkraušanas pienākumu Ziemeļjūrā, un ar kuru atceļ Padomes Regulas (EK) Nr. 676/2007 un (EK) Nr. 1342/2008 (1), un jo īpaši tās 11. pantu,
         ņemot vērā Eiropas Parlamenta un Padomes 2019. gada 20. jūnija Regulu (ES) 2019/1241 par zvejas resursu saglabāšanu un jūras ekosistēmu aizsardzību ar tehniskiem pasākumiem un ar ko groza Padomes Regulas (EK) Nr. 1967/2006, (EK) Nr. 1224/2009 un Eiropas Parlamenta un Padomes Regulas (ES) Nr. 1380/2013, (ES) 2016/1139, (ES) 2018/973, (ES) 2019/472 un (ES) 2019/1022 un atceļ Padomes Regulas (EK) Nr. 894/97, (EK) Nr. 850/98, (EK) Nr. 2549/2000, (EK) Nr. 254/2002, (EK) Nr. 812/2004 un (EK) Nr. 2187/2005 (2), un jo īpaši tās 15. panta 2. punktu,
         tā kā:
         
                     (1)
                  
                  
                     Eiropas Parlamenta un Padomes Regulas (ES) Nr. 1380/2013 (3) mērķis ir visās Savienības zvejniecībās pakāpeniski izskaust izmetumus, ieviešot izkraušanas pienākumu attiecībā uz tādu sugu nozvejām, kurām noteikti nozvejas limiti.
                  
               
                     (2)
                  
                  
                     Regulas (ES) Nr. 1380/2013 9. pantā paredzēts pieņemt daudzgadu plānus, kas ietver saglabāšanas pasākumus zvejniecībām, kuras attiecīgajā ģeogrāfiskajā apgabalā izmanto konkrētus krājumus.
                  
               
                     (3)
                  
                  
                     Šādos daudzgadu plānos ietver detalizētus noteikumus par to, kā īstenot izkraušanas pienākumu, un Komisijai var tikt piešķirtas pilnvaras minētos noteikumus sīkāk precizēt, pamatojoties uz kopīgiem ieteikumiem, ko izstrādājušas dalībvalstis.
                  
               
                     (4)
                  
                  
                     Eiropas Parlaments un Padome 2018. gada 4. jūlijā pieņēma Regulu (ES) 2018/973, ar kuru izveido daudzgadu plānu bentiskajiem [demersālajiem] krājumiem Ziemeļjūrā un zvejniecībām, kas minētos krājumus izmanto (4). Minētās regulas 11. pants pilnvaro Komisiju, pamatojoties uz dalībvalstu izstrādātiem kopīgiem ieteikumiem, pieņemt deleģētos aktus, lai minēto regulu papildinātu ar Regulas (ES) Nr. 1380/2013 15. panta 5. punkta a)–e) apakšpunktā prasīto detalizēto informāciju par to, kā īstenot izkraušanas pienākumu attiecībā uz visiem to sugu krājumiem Ziemeļjūrā, kurām saskaņā ar tās pašas regulas 15. panta 1. punktu piemēro izkraušanas pienākumu.
                  
               
                     (5)
                  
                  
                     Vadoties pēc kopīga ieteikuma, ko iesniegušas Apvienotā Karaliste, Beļģija, Dānija, Francija, Nīderlande, Vācija un Zviedrija, kuras ir tieši ieinteresētas Ziemeļjūras zvejniecību pārvaldībā, Komisijas Deleģētajā regulā (ES) 2018/2035 (5) tika noteikti detalizēti noteikumi par to, kā īstenot izkraušanas pienākumu dažās demersālajās zvejniecībās Ziemeļjūrā 2019.–2021. gadā.
                  
               
                     (6)
                  
                  
                     Pēc apspriešanās ar Ziemeļjūras konsultatīvo padomi un Pelaģisko krājumu konsultatīvo padomi minētās dalībvalstis 2019. gada 29. maijā iesniedza Komisijai jaunu kopīgu ieteikumu par detalizētiem noteikumiem, kā īstenot izkraušanas pienākumu demersālajās zvejniecībās Ziemeļjūrā. 2019. gada 7. augustā kopīgais ieteikums tika grozīts.
                  
               
                     (7)
                  
                  
                     Jaunajā kopīgajā ieteikumā, ko iesniegušas dalībvalstis, ierosināts arī turpmāk piemērot virkni tehnisko papildpasākumu, par kuriem Savienība un Norvēģija vienojušās 2011. gadā (6) un 2012. gadā (7), un atļaut izmantot selektivitātes ierīci SepNep. Šo pasākumu mērķis ir palielināt selektivitāti un samazināt nevēlamas nozvejas attiecībā uz zvejniecībām vai sugām, uz kurām attiecas izkraušanas pienākums, un uz Regulas (ES) Nr. 1380/2013 15. panta 5. punkta a) apakšpunkta pamata šie pasākumi ar Deleģēto regulu (ES) 2018/2035 tika ieviesti attiecībā uz 2019.–2021. gadu.
                  
               
                     (8)
                  
                  
                     2019. gada 14. augustā stājās spēkā jauna regula par zvejas resursu saglabāšanu un jūras ekosistēmu aizsardzību ar tehniskiem pasākumiem – Regula (ES) 2019/1241. Tās V pielikumā ir paredzētas īpašas normas attiecībā uz tehniskiem pasākumiem, kas reģionālā līmenī noteikti Ziemeļjūrā, un tās ietver arī noteikumus par linuma acs izmēru, saistītiem nosacījumiem un piezveju. Minētās regulas 15. pants pilnvaro Komisiju pieņemt deleģētos aktus, lai grozītu, papildinātu, atceltu Regulas (ES) 2019/1241 pielikumos izklāstītos tehniskos pasākumus vai noteiktu atkāpes no tiem, arī saistībā ar izkraušanas pienākuma īstenošanu.
                  
               
                     (9)
                  
                  
                     Regulā (ES) 2019/1241 pārejas pasākumi nav paredzēti. Tāpēc, lai nodrošinātu šīs deleģētās regulas un Regulas (ES) 2019/1241 saderību, Regulā (ES) 2019/1241 paredzētie nosacījumi jāpiemēro, vienlaikus ņemot vērā pašreizējo izņēmuma situāciju. Pamatojoties uz dalībvalstu sniegto informāciju, Zivsaimniecības zinātnes, tehnikas un ekonomikas komiteja (ZZTEK) ir pozitīvi novērtējusi (8) informāciju, ko reģionālā grupa sniegusi, lai pamatotu kopīgajā ieteikumā iekļautos tehniskos pasākumus. Šo kopīgo ieteikumu dalībvalstis ir izstrādājušas un iesniegušas un ZZTEK ir novērtējusi pirms jaunās Tehnisko pasākumu regulas pieņemšanas, t. i., pirms Regulas (ES) 2019/1241 stāšanās spēkā, tāpēc atsauces uz minēto regulu nav tikušas izdarītas. Tomēr, ņemot vērā pašreizējo izņēmuma situāciju, Komisija uzskata, ka, pamatojoties uz tai patlaban pieejamo informāciju no kopīgā ieteikuma un ZZTEK novērtējuma, nav neviena elementa, kas liecinātu par to, ka papildus ierosinātie tehniskie pasākumi neatbilst prasībām, kas attiecībā uz tehniskajiem pasākumiem noteiktas Regulas (ES) 2019/1241 15. pantā.
                  
               
                     (10)
                  
                  
                     Lai palielinātu zvejas rīku selektivitāti un samazinātu nevēlamas nozvejas Skagerakā, ir lietderīgi iekļaut dalībvalstu iesniegtos tehniskos pasākumus. Šie pasākumi būtu jāpiemēro 2020. un 2021. gadā.
                  
               
                     (11)
                  
                  
                     Regulā (ES) 2018/973 noteikts, ka Ziemeļjūra aptver ICES (9) 2.a, 3.a rajonu un 4. apakšapgabalu.
                  
               
                     (12)
                  
                  
                     No attiecīgām zinātniskām struktūrām ir saņemts zinātnisks pienesums, ko pārskatījusi ZZTEK (10). Komisija attiecīgos pasākumus ir iesniegusi rakstiskai apspriešanai ekspertu grupā, kuras sastāvā ir 28 dalībvalstis un Eiropas Parlaments novērotāja statusā.
                  
               
                     (13)
                  
                  
                     Attiecībā uz dažiem krājumiem, piemēram, jūras zeltplekstes krājumu, ZZTEK ir konstatējusi, ka atsevišķu īpatņu izdzīvotības rādītāji var nebūt tik stabili kā citām sugām. Tomēr Komisija ir izvērtējusi šā atbrīvojuma relatīvo ietekmi uz kopējo krājumu salīdzinājumā ar ietekmi uz atsevišķiem īpatņiem un izsvērusi to attiecībā pret nepieciešamību turpināt zvejas darbības, lai vāktu datus, kas vajadzīgi, lai atbildētu uz ZZTEK izteiktajām piezīmēm. Komisija uzskata, ka gadījumos, kad mirušo izmetumu relatīvais apjoms ir salīdzinoši mazs, pragmatiska un apdomīga pieeja zvejniecības pārvaldībā ir uz laiku atļaut atbrīvojumus, saprotot, ka pretējā gadījumā netiktu vākti dati, kas, ņemot vērā izkraušanas pienākuma pilnīgu īstenošanu, ir būtiski nepieciešami pareizai un uz informāciju balstītai izmetumu pārvaldībai.
                  
               
                     (14)
                  
                  
                     Deleģētajā regulā (ES) 2018/2035, pamatojoties uz zinātniskiem pierādījumiem, kas apliecina augstus izmetumu izdzīvotības rādītājus, tika iekļauti izdzīvotības atbrīvojumi attiecībā uz parasto jūrasmēli, kas mazāka par minimālo saglabāšanas references izmēru (MSRI) un ICES 4.c rajonā nozvejota ar traļiem. Minētie pierādījumi iepriekšējos gados ir tikuši izvērtēti, un ZZTEK ir secinājusi (11), ka pierādījumi ir pietiekami. ZZTEK ir norādījusi, ka jauna informācija par zivju mazuļu apgabalu atrašanās vietu nav sniegta (12). Tā kā zivju mazuļu apgabali patlaban nav identificēti, atbrīvojumu var iekļaut šajā regulā, taču, tiklīdz šādi apgabali tiktu identificēti, dalībvalstīm būtu jāiesniedz relevantā informācija. Tā kā apstākļi nav mainījušies, minēto atbrīvojumu būtu jāturpina piemērot saskaņā ar šo regulu.
                  
               
                     (15)
                  
                  
                     Deleģētajā regulā (ES) 2018/2035, pamatojoties uz zinātniskiem pierādījumiem, kas apliecina augstus izmetumu izdzīvotības rādītājus, tika iekļauts Regulas (ES) Nr. 1380/2013 15. panta 4. punkta b) apakšpunktā paredzētais izdzīvotības atbrīvojums attiecībā uz Norvēģijas omāra nozvejām, kas ICES 2.a un 3.a rajonā un ICES 4. apakšapgabalā gūtas ar zivju ķeramajiem groziem. Minētie pierādījumi iepriekšējos gados ir tikuši izvērtēti, un ZZTEK ir secinājusi (13), ka pierādījumi ir pietiekami. Tā kā apstākļi nav mainījušies, minēto atbrīvojumu būtu jāturpina piemērot saskaņā ar šo regulu.
                  
               
                     (16)
                  
                  
                     Deleģētajā regulā (ES) 2018/2035 tika iekļauts izdzīvotības atbrīvojums attiecībā uz Norvēģijas omāra nozvejām, kas ICES 4. apakšapgabalā un ICES 2.a un 3.a rajonā gūtas ar konkrētiem zvejas rīkiem, ar nosacījumu, ka tiek izmantots selektīvais linumrežģis Netgrid. Minētais atbrīvojums tika piešķirts ar nosacījumu, ka dalībvalstis iesniedz datus par Ziemeļjūras rietumu piekrastes zvejniecībām. Jauni pierādījumi par augstu izdzīvotību ZZTEK nav iesniegti. Dalībvalstis ir norādījušas, ka papildu dati nav vajadzīgi, jo 2018. gadā ZZTEK ir atzīmējusi, ka pamatojošā zinātniskā informācija par izdzīvotības aplēsēm, kas aptver Ziemeļjūras rietumu piekrasti, ir stabila (14). Tomēr ZZTEK ir izvirzījusi jautājumus (15) par Norvēģijas omāra un ziemeļu garneles zvejniecībām austrumu piekrastē, jo par tām informācijas nav un novērtēt Norvēģijas omāra izdzīvotību minētajās zvejniecībās nav iespējams. Šādos apstākļos atbrīvojumu varētu piemērot līdz 2020. gada 31. decembrim, un dalībvalstīm, kas ir tieši ieinteresētas pārvaldībā, cik drīz vien iespējams, bet ne vēlāk kā līdz 2020. gada 1. maijam būtu jāiesniedz ZZTEK novērtēšanai dati par Ziemeļjūras austrumu piekrastes zvejniecībām.
                  
               
                     (17)
                  
                  
                     Deleģētajā regulā (ES) 2018/2035, pamatojoties uz zinātniskiem pierādījumiem, kas apliecina augstus izmetumu izdzīvotības rādītājus, tika iekļauts izdzīvotības atbrīvojums attiecībā uz tādu sugu piezveju, kurām noteikti nozvejas limiti, zvejniecībā, kurā izmanto zivju ķeramos grozus un kūrus. Minētie pierādījumi iepriekšējos gados ir tikuši izvērtēti, un ZZTEK ir secinājusi (16), ka pieejamie dati liecina, ka izmesto zivju mirstība, iespējams, ir zema, taču zvejniecības faktiskās nozvejas apjoms ir nenozīmīgs. Tā kā nozvejas ir nebūtiskas un apstākļi nav mainījušies, atbrīvojumu būtu jāturpina piemērot saskaņā ar šo regulu.
                  
               
                     (18)
                  
                  
                     Deleģētajā regulā (ES) 2018/2035 tika iekļauts izdzīvotības atbrīvojums attiecībā uz jūras zeltpleksti zvejniecībā, kurā izmanto žaunu tīklus un vairāksienu tīklus un kura darbojas ICES 3.a rajonā un ICES 4. apakšapgabalā. Dalībvalstis ir sniegušas zinātniskus pierādījumus, kas apliecina augstus jūras zeltplekstes izmetumu izdzīvotības rādītājus minētajā zvejniecībā. Pierādījumi ir tikuši iesniegti ZZTEK, kura secinājusi (17), ka ir sagādāta pamatota informācija, kas liecina par ievērojami augstu izdzīvotību. Tāpēc minētais atbrīvojums būtu jāiekļauj šajā regulā.
                  
               
                     (19)
                  
                  
                     Deleģētajā regulā (ES) 2018/2035 tika iekļauts izdzīvotības atbrīvojums attiecībā uz jūras zeltpleksti zvejniecībā, kurā izmanto dāņu vadus un kura darbojas ICES 3.a rajonā un ICES 4. apakšapgabalā. Dalībvalstis ir sniegušas zinātniskus pierādījumus, kas apliecina augstus jūras zeltplekstes izmetumu izdzīvotības rādītājus minētajā zvejniecībā. Pierādījumi ir tikuši iesniegti ZZTEK, kura secinājusi (18), ka pētījuma dati par izdzīvotības rādītājiem ir ticami, taču izdzīvotības uzlabošanai varētu izmantot papildpasākumus, jo izdzīvotība būtiski samazinās, ja jūras zeltplekstes šķirošanas laiks ir ilgāks par 30 minūtēm. Tāpēc minētais atbrīvojums būtu jāiekļauj šajā regulā.
                  
               
                     (20)
                  
                  
                     Deleģētajā regulā (ES) 2018/2035 tika iekļauts izdzīvotības atbrīvojums attiecībā uz jūras zeltplekstes nozveju un piezveju zvejniecībā, kurā ICES 3.a rajonā un ICES 4. apakšapgabalā ar traļiem ziemas mēnešos kā mērķsugas tiek zvejotas plekstveidīgās zivis vai apaļzivis. Dalībvalstis ir sniegušas zinātniskus pierādījumus, kas apliecina augstus jūras zeltplekstes izmetumu izdzīvotības rādītājus minētajā zvejniecībā. Pierādījumi ir tikuši iesniegti ZZTEK, kura secinājusi (19), ka pamatojošajā pētījumā minētie izdzīvotības rādītāji ir samazinājušies gadījumos, kad šķirošanas laiks vasaras mēnešos bijis ilgāks nekā 60 minūtes, tāpēc jūras zeltplekstes zemais izdzīvotības rādītājs vasarā pamato atbrīvojuma piemērošanu tikai ziemas mēnešos. Tāpēc minētais atbrīvojums būtu jāiekļauj šajā regulā.
                  
               
                     (21)
                  
                  
                     Neraugoties uz to, ka detalizēti zinātniskie pierādījumi par izdzīvotības rādītājiem visos flotes segmentos un zvejas rīku, apgabalu un sugu kombinācijās nebija pieejami, ar Deleģēto regulu (ES) 2018/2035 tika piešķirts izdzīvotības atbrīvojums attiecībā uz rajveidīgajām zivīm, kas ICES 2.a un 3.a rajonā un ICES 4. apakšapgabalā nozvejotas ar jebkāda tipa zvejas rīkiem. Tomēr ZZTEK uzskata, ka izdzīvotības rādītāji ar dažiem izņēmumiem kopumā ir stabili (20), bet ir vajadzīgi papildu dati. Ņemot vērā nepieciešamību zvejas darbību turpināt, lai nodrošinātu vajadzīgo datu vākšanu, minētais atbrīvojums būtu jāpiešķir, bet būtu jāprasa dalībvalstīm iesniegt relevantus datus, kas ļautu ZZTEK pilnībā novērtēt pamatojumu un Komisijai veikt izskatīšanu. Dalībvalstīm, kuras ir tieši ieinteresētas pārvaldībā, katru gadu līdz 1. maijam būtu jāiesniedz: a) ceļvedis, kurš izstrādāts, lai palielinātu izdzīvotību un novērstu ZZTEK konstatētās datu nepilnības, un kurš katru gadu jānovērtē ZZTEK, un b) gada ziņojumi par izdzīvotības programmas gaitu un minētajā programmā izdarītajām izmaiņām vai korekcijām.
                  
               
                     (22)
                  
                  
                     Izvērtējot rajveidīgo zivju izdzīvotības rādītājus, ir konstatēts, ka dzegužrajas (Leucoraja naevus) izdzīvotības rādītājs ir ievērojami zemāks nekā citām sugām. Turklāt zinātniskā izpratne par minētās sugas izdzīvotības modeli šķiet vājāka. Taču, ja minētā suga tiktu izslēgta no atbrīvojuma, zveja un nepārtraukta, precīza datu vākšana nenotiktu. Attiecīgi pierādījumi ir tikuši iesniegti ZZTEK, kura secinājusi (21), ka ir sākti divi jauni pētījumi par eksperimentiem, kas saistīti ar dzegužrajas izdzīvotību, taču, lai 1 vai 2 gadu laikā pieņemtu galīgo spriedumu par izdzīvotības rādītājiem, vajadzīgs vairāk novērojumu. Tāpēc šis atbrīvojums būtu jāpiešķir tikai uz diviem gadiem un steidzami jāizstrādā jauni pētījumi un uzlaboti izdzīvotības pasākumi, kuri pēc iespējas drīzāk, bet ne vēlāk kā līdz 1. maijam jāiesniedz novērtēšanai ZZTEK.
                  
               
                     (23)
                  
                  
                     Jaunajā kopīgajā ieteikumā ierosināts 2020. un 2021. gadā piemērojams izdzīvotības atbrīvojums attiecībā uz jūras zeltplekstes nozvejām, ko veido par minimālo saglabāšanas references izmēru (MSRI) mazāki īpatņi un kas ICES 2.a rajonā un ICES 4. apakšapgabalā gūtas ar rāmja trali (BT2), kura linuma acs izmērs ir 80–119 mm:
                     
                                 —
                              
                              
                                 attiecībā uz jūras zeltpleksti, kas nozvejota ar zvejas rīkiem, kuri aprīkoti ar pretakmeņu aizsargvirvi vai bentisko izvadplātni, un ko nozvejojuši kuģi, kuru dzinēja jauda pārsniedz 221 kW,
                              
                           
                                 —
                              
                              
                                 attiecībā uz jūras zeltpleksti, ko nozvejojuši tādu dalībvalstu kuģi, kas īsteno pilnībā dokumentētu zvejniecību ceļvedi,
                              
                           
                                 —
                              
                              
                                 attiecībā uz plekstveidīgajām zivīm, kas nozvejotas ar rāmja trali (BT2) un ar kuģiem, kuru dzinēja jauda nepārsniedz 221 kW vai lielākais garums ir mazāks par 24 m un kuri ir konstruēti zvejai divpadsmit jūdžu zonā, ar nosacījumu, ka vidējais tralēšanas ilgums ir mazāks par deviņdesmit minūtēm.
                                 Pierādījumi ir tikuši iesniegti ZZTEK, kura secinājusi (22), ka jaunajos pētniecības projektos, kurus plānots veikt 2020. un 2021. gadā, jaunie novērojumi dos ZZTEK iespēju pieņemt pamatotu lēmumu par tādas jūras zeltplekstes izmetumu izdzīvotību, kas nozvejota ar rāmja traļiem. Ceļvedī izklāstītie nākotnes pētniecības plāni ir detalizēti un vērienīgi un tiecas novērst neskaidrības attiecībā uz faktoriem, kas ietekmē jūras zeltplekstes izmetumu izdzīvotību. Tomēr ir vajadzīgas plašākas zināšanas par faktoriem, kas var izskaidrot iepriekšējām izdzīvotības aplēsēm piemītošo mainīgumu. Tāpēc atbrīvojums būtu jāpiešķir, bet būtu jāparedz pienākums dalībvalstīm iesniegt relevantus datus, kas ļautu ZZTEK pilnībā novērtēt pamatojumu un Komisijai veikt izskatīšanu. Dalībvalstīm, kas ir tieši ieinteresētas pārvaldībā, katru gadu līdz 1. maijam būtu jāiesniedz: a) ceļvedis, kurš izstrādāts, lai palielinātu izdzīvotību un novērstu ZZTEK konstatētās datu nepilnības, un kurš katru gadu jānovērtē ZZTEK, un b) gada ziņojumi par izdzīvotības programmas gaitu un minētajā programmā izdarītajām izmaiņām vai korekcijām.
                              
                           
               
                     (24)
                  
                  
                     Jaunajā kopīgajā ieteikumā ierosināts izdzīvotības atbrīvojums attiecībā uz akmeņpleksti, kas ICES 4. apakšapgabalā nozvejota ar TBB zvejas rīkiem, kuru āmja linuma acs izmērs ir lielāks par 80 mm. Dalībvalstis ir sniegušas zinātniskus pierādījumus, kas apliecina augstus akmeņplekstes izmetumu izdzīvotības rādītājus minētajā zvejniecībā. Pierādījumi ir tikuši iesniegti ZZTEK, kura secinājusi (23), ka jauni pierādījumi par izdzīvotību nav iesniegti un ka iepriekš iesniegtie pētījumi ir balstīti uz cita tipa zvejas rīku, nevis rāmja trali, tāpēc tie nav reprezentatīvi. Tomēr dalībvalstis ir apņēmušās veikt vairāk pētījumu, lai novērotu ar rāmja traļiem nozvejotas akmeņplekstes izmetumu izdzīvotību un jaunajā projektā, ko paredzēts īstenot līdz 2021. gadam, sagādātu detalizētāku informāciju par izdzīvotību. Ņemot vērā nepieciešamību zvejas darbību turpināt, lai nodrošinātu vajadzīgo datu vākšanu, minētais atbrīvojums būtu jāpiešķir, bet būtu jāprasa dalībvalstīm norādītajā laikā iesniegt relevantus datus, kas ļautu ZZTEK pilnībā novērtēt pamatojumu un Komisijai veikt izskatīšanu. Minētais atbrīvojums būtu jāpiemēro provizoriski līdz 2020. gada 31. decembrim.
                  
               
                     (25)
                  
                  
                     Jaunajā kopīgajā ieteikumā ierosināts izdzīvotības atbrīvojumu, kuru piemēro jūras zeltplekstei, kas nozvejota ar traļiem, kuru linuma acs izmērs ir vismaz 120 mm, kad tie ICES 3.a rajonā un ICES 4. apakšapgabalā kā mērķsugas zvejo plekstveidīgās zivis vai apaļzivis, paplašināt tā, lai tas attiektos uz vasaras mēnešiem. Deleģētajā regulā (ES) 2018/2035 šāds atbrīvojums tika piešķirts tikai attiecībā uz ziemas mēnešiem (no 1. novembra līdz 30. aprīlim). Jaunajā kopīgajā ieteikumā ierosināti arī jauni izdzīvotības atbrīvojumi attiecībā uz:
                     
                                 —
                              
                              
                                 jūras zeltpleksti, kas nozvejota ar traļiem, kuru linuma acs izmērs ir vismaz 90–99 mm, kuri aprīkoti ar Seltra tipa plātni un ar kuriem Savienības ūdeņos ICES 3.a rajonā kā mērķsugas tiek zvejotas plekstveidīgās zivis vai apaļzivis,
                              
                           
                                 —
                              
                              
                                 jūras zeltpleksti, kas nozvejota ar traļiem, kuru linuma acs izmērs ir vismaz 80–99 mm un ar kuriem Savienības ūdeņos ICES 4. apakšapgabalā kā mērķsugas tiek zvejotas plekstveidīgās zivis vai apaļzivis.
                              
                           
               
                     (26)
                  
                  
                     Dalībvalstis ir sniegušas zinātniskus pierādījumus, kas apliecina augstus jūras zeltplekstes izmetumu izdzīvotības rādītājus minētajā zvejniecībā. ZZTEK ir norādījusi (24), ka pētījumos izmantotās izdzīvotības aplēšu metodes atšķiras, un atzīmējusi, ka mazākām jūras zeltplekstēm, ko biežāk nozvejo ar mazāka izmēra acu āmi, izdzīvotības līmenis ir zemāks. Tomēr iespēju veikt reprezentatīvu novērtējumu par jūras zeltplekstes izdzīvotību vasaras mēnešos dotu pilns zinātniskais ziņojums par visu apgabalu. Tāpēc Komisija uzskata, ka šis atbrīvojums būtu jāpiešķir tikai uz vienu gadu un steidzami jāizstrādā jauni pētījumi un uzlaboti izdzīvotības pasākumi, kuri pēc iespējas drīzāk, bet ne vēlāk kā līdz 2020. gada 1. maijam jāiesniedz novērtēšanai ZZTEK.
                  
               
                     (27)
                  
                  
                     Deleģētajā regulā (ES) 2018/2035 tika iekļauti de minimis atbrīvojumi attiecībā uz:
                     
                                 —
                              
                              
                                 parasto jūrasmēli, kas ICES 2.a un 3.a rajonā un ICES 4. apakšapgabalā nozvejota ar vairāksienu tīkliem un žaunu tīkliem,
                              
                           
                                 —
                              
                              
                                 parasto jūrasmēli, kas ICES 4. apakšapgabalā nozvejota ar konkrētiem rāmja traļiem, kuri aprīkoti ar flāmu plātni,
                              
                           
                                 —
                              
                              
                                 kombinētām parastās jūrasmēles, pikšas, merlanga, mencas, saidas, jūras zeltplekstes, siļķes, Esmarka mencas, Ziemeļatlantijas argentīnas un putasu nozvejām, kas ICES 3.a rajonā gūtas ar konkrētiem grunts traļiem,
                              
                           
                                 —
                              
                              
                                 kombinētām parastās jūrasmēles, pikšas, merlanga, mencas, saidas un heka nozvejām, kas ICES 3.a rajonā gūtas ar konkrētiem grunts traļiem,
                              
                           
                                 —
                              
                              
                                 merlangu, kas ICES 3.a rajonā nozvejots ar konkrētiem grunts traļiem,
                              
                           
                                 —
                              
                              
                                 merlangu un mencu, kas ICES 4.c rajonā nozvejoti ar grunts traļiem,
                              
                           
                                 —
                              
                              
                                 jūras zeltpleksti, kas ICES 4. apakšapgabalā nozvejota ar konkrētiem grunts traļiem,
                              
                           
                                 —
                              
                              
                                 visām sugām, kurām noteikti nozvejas limiti un kuras ICES 4.b un 4.c rajonā nozvejotas ar rāmja traļiem.
                              
                           
               
                     (28)
                  
                  
                     Dalībvalstis ir iesniegušas pierādījumus, kas pamato minētos de minimis atbrīvojumus. ZZTEK (25) ir izskatījusi minētos pierādījumus un secinājusi (26), ka dalībvalstu iesniegtie dokumenti satur pamatotus argumentus, kas apliecina, ka lielāku selektivitāti panākt ir grūti vai tās palielināšana rada nesamērīgas nevēlamu nozveju manipulēšanas izmaksas. Tā kā apstākļi nav mainījušies, ir lietderīgi uz Regulas (ES) Nr. 1380/2013 15. panta 5. punkta c) apakšpunkta pamata turpināt de minimis atbrīvojumus, ievērojot jaunajā kopīgajā ieteikumā ierosināto procentuālo apjomu un vajadzīgās izmaiņas.
                  
               
                     (29)
                  
                  
                     Jaunajā kopīgajā ieteikumā ir sniegti papildu zinātniskie pierādījumi ar mērķi de minimis atbrīvojumus paplašināt attiecībā uz:
                     
                                 —
                              
                              
                                 stavridām, kas ICES 4. apakšapgabalā nozvejotas ar grunts traļiem (OTB, OTT, PTB, TBB),
                              
                           
                                 —
                              
                              
                                 makreli, kas ICES 4. apakšapgabalā nozvejota ar grunts traļiem (OTB, OTT, PTB, TBB),
                              
                           
                                 —
                              
                              
                                 merlangu, kas ICES 4. apakšapgabalā nozvejots ar rāmja traļiem (BT2),
                              
                           
                                 —
                              
                              
                                 merlangu un mencu, kas ICES 4.a un 4.b rajonā nozvejoti ar grunts traļiem (OTB, OTT, SDN, SSC).
                              
                           
               
                     (30)
                  
                  
                     Jaunajā kopīgajā ieteikumā ierosināti de minimis atbrīvojumi attiecībā uz:
                     
                                 —
                              
                              
                                 jūraslīdaku, kas mazāka par MSRI un ICES 4. apakšapgabalā nozvejota ar āķu jedām,
                              
                           
                                 —
                              
                              
                                 rūpniecisko sugu (brētliņas, tūbīšu, Esmarka mencas un putasu) kombinēto nozveju, kas ICES 3.a rajonā un ICES 4. apakšapgabalā gūta jauktu sugu demersālajā zvejniecībā un garneļu zvejniecībā, kurā izmanto ar selektivitātes ierīcēm aprīkotus traļus.
                              
                           
               
                     (31)
                  
                  
                     Dalībvalstis ir iesniegušas zinātniskus pierādījumus, kas jau esošos un jaunos de minimis atbrīvojumus pamato ar grūtībām uzlabot selektivitāti un nozveju manipulēšanas izmaksu nesamērīgumu. Minētos pierādījumus ZZTEK ir izskatījusi 2019. gada 1.–5. jūlija plenārsēdē (27).
                  
               
                     (32)
                  
                  
                     ZZTEK ir izskatījusi dalībvalstu iesniegtos papildu pierādījumus par de minimis atbrīvojumiem attiecībā uz stavridām un makreli, ko nozvejojuši kuģi, kuri izmanto grunts traļus un rāmja traļus, un secinājusi, ka lielākajai daļai dalībvalstu ir jāsniedz papildu informācija. Ņemot vērā nepieciešamību zvejas darbību turpināt, lai nodrošinātu minētās informācijas sniegšanai vajadzīgo datu vākšanu, individuālo atbrīvojumu ilgums katrai sugai būtu jāierobežo līdz vienam gadam un būtu jāprasa dalībvalstīm iesniegt relevantus datus, kas ļautu ZZTEK pilnībā novērtēt pamatojumu un Komisijai veikt izskatīšanu. Attiecīgajām dalībvalstīm būtu jāveic darbs, kas vajadzīgs, lai vāktu un apstrādātu nepieciešamos datus, vai papildu izmēģinājumi un pēc iespējas drīzāk, bet ne vēlāk kā līdz 2020. gada 1. maijam jāiesniedz informācija novērtēšanai ZZTEK. Tāpēc minētie atbrīvojumi būtu jāpiemēro provizoriski līdz 2020. gada 31. decembrim.
                  
               
                     (33)
                  
                  
                     ZZTEK ir izskatījusi dalībvalstu iesniegtos pierādījumus par de minimis atbrīvojumu attiecībā uz kombinēto brētliņas, tūbīšu, Esmarka mencas un putasu daudzumu, ko jauktu sugu demersālajās zvejniecībās nozvejojuši kuģi, kuri izmanto traļus, un secinājusi, ka nav kvantitatīvu pierādījumu, kas pamatotu pieņēmumus, ka izmetumi ir mazi un iespējas uzlabot selektivitāti izsmeltas. ZZTEK ir norādījusi, ka panākt tālākus selektivitātes uzlabojumus šādās zvejniecībās būtu grūti un de minimis atbrīvojums ir vajadzīgs, lai aptvertu atlikušās nevēlamās nozvejas. Ņemot vērā nepieciešamību zvejas darbību turpināt, lai nodrošinātu minētās informācijas sniegšanai vajadzīgo datu vākšanu, kombinētā de minimis atbrīvojuma ilgums būtu jāierobežo līdz vienam gadam un būtu jāprasa dalībvalstīm iesniegt relevantus datus, kas ļautu ZZTEK pilnībā novērtēt pamatojumu un Komisijai veikt izskatīšanu. Attiecīgajām dalībvalstīm būtu jāveic papildu izmēģinājumi un pēc iespējas drīzāk, bet ne vēlāk kā līdz 2020. gada 1. maijam jāiesniedz informācija novērtēšanai ZZTEK. Tāpēc minētie atbrīvojumi būtu jāpiemēro provizoriski līdz 2020. gada 31. decembrim.
                  
               
                     (34)
                  
                  
                     ZZTEK ir izskatījusi dalībvalstu iesniegtos pierādījumus par de minimis atbrīvojumu attiecībā uz merlangu, kas mazāks par MSRI un nozvejots ar rāmja traļiem, un secinājusi, ka pierādījums, ka nevēlamu nozveju izkraušana rada saistītās izmaksas, pats par sevi nav pietiekams, lai pierādītu minēto izmaksu nesamērīgumu. ZZTEK ir norādījusi, ka par prioritāti būtu jānosaka selektivitātes uzlabošana attiecīgajās zvejniecībās, jo tā samazinātu nevēlamu nozveju manipulēšanas izmaksas. Ņemot vērā nepieciešamību zvejas darbību turpināt, lai nodrošinātu minētās informācijas sniegšanai vajadzīgo datu vākšanu, de minimis atbrīvojuma ilgums būtu jāierobežo līdz vienam gadam un būtu jāprasa dalībvalstīm iesniegt relevantus datus, kas ļautu ZZTEK pilnībā novērtēt pamatojumu un Komisijai veikt izskatīšanu. Turklāt dalībvalstīm jāziņo par turpmāku selektivitātes pasākumu ieviešanu.Attiecīgajām dalībvalstīm būtu jāveic papildu izmēģinājumi un pēc iespējas drīzāk, bet ne vēlāk kā līdz 2020. gada 1. maijam visa relevantā informācija jāiesniedz novērtēšanai ZZTEK. Tāpēc šis atbrīvojums būtu jāpiemēro provizoriski līdz 2020. gada 31. decembrim.
                  
               
                     (35)
                  
                  
                     ZZTEK ir izskatījusi dalībvalstu sniegtos pierādījumus par de minimis atbrīvojumu attiecībā uz merlangu un mencu, kas mazāki par MSRI un nozvejoti ar grunts traļiem, un secinājusi, ka konstatēt, vai izmaksu nesamērīguma aplēses ir pareizas, nav iespējams. ZZTEK ir norādījusi, ka par prioritāti būtu jānosaka selektivitātes uzlabošana attiecīgajās zvejniecībās, jo tā samazinātu nevēlamu nozveju manipulēšanas izmaksas. Ņemot vērā nepieciešamību zvejas darbību turpināt, lai nodrošinātu minētās informācijas sniegšanai vajadzīgo datu vākšanu, de minimis atbrīvojuma ilgums būtu jāierobežo līdz vienam gadam un būtu jāprasa dalībvalstīm iesniegt relevantus datus, kas ļautu ZZTEK pilnībā novērtēt pamatojumu un Komisijai veikt izskatīšanu. Turklāt dalībvalstīm jāziņo par turpmāku selektivitātes pasākumu ieviešanu. Attiecīgajām dalībvalstīm būtu jāveic papildu izmēģinājumi un pēc iespējas drīzāk, bet ne vēlāk kā līdz 2020. gada 1. maijam jāiesniedz informācija novērtēšanai ZZTEK. Tāpēc šis atbrīvojums būtu jāpiemēro provizoriski līdz 2020. gada 31. decembrim.
                  
               
                     (36)
                  
                  
                     ZZTEK ir izskatījusi dalībvalstu sniegtos pierādījumus par jauno de minimis atbrīvojumu attiecībā uz jūraslīdaku, kas mazāka par MSRI un nozvejota ar āķu jedām, un secinājusi, ka panākt tālākus selektivitātes uzlabojumus šādās zvejniecībās būtu grūti. Turklāt ZZTEK ir norādījusi, ka, ņemot vērā, visticamāk, nelielo de minimis atbrīvojuma apjomu, atbrīvojums vispārējo zvejas izraisīto zivju mirstību neietekmētu, ja izmestā nozveja vispār tiek reģistrēta. Ņemot vērā to, ka panākt selektivitāti ir grūti, minētajā zvejniecībā piemērojamā atbrīvojuma ilgums būtu jāierobežo līdz vienam gadam un būtu jāprasa dalībvalstīm iesniegt relevantus datus, kas ļautu ZZTEK pilnībā novērtēt pamatojumu un Komisijai veikt izskatīšanu. Attiecīgajām dalībvalstīm būtu jāveic papildu izmēģinājumi un pēc iespējas drīzāk, bet ne vēlāk kā līdz 2020. gada 1. maijam jāiesniedz informācija novērtēšanai ZZTEK. Tāpēc minētie atbrīvojumi būtu jāpiemēro provizoriski līdz 2020. gada 31. decembrim.
                  
               
                     (37)
                  
                  
                     Lai kopējās pieļaujamās nozvejas noteikšanas vajadzībām nodrošinātu ticamas izmetumu apjoma aplēses, gadījumos, kad de minimis atbrīvojums ir balstīts uz ekstrapolāciju, jo dati ir ierobežoti un informācija par floti nepilnīga, dalībvalstīm būtu jānodrošina, ka tiek sniegti pareizi un verificējami dati par visu floti, uz kuru attiecas minētais atbrīvojums.
                  
               
                     (38)
                  
                  
                     Jaunajā kopīgajā ieteikumā ierosinātie pasākumi ir saskaņā ar Regulas (ES) Nr. 1380/2013 15. panta 4. punktu, 15. panta 5. punkta c) apakšpunktu un 18. panta 3. punktu un ar Regulu (ES) 2018/973, jo īpaši ar tās 11. pantu, un tāpēc tos var iekļaut šajā regulā.
                  
               
                     (39)
                  
                  
                     Saskaņā ar Regulas (ES) 2018/973 16. panta 2. punktu pilnvaras pieņemt deleģētos aktus attiecībā uz izkraušanas pienākumu Komisijai ir piešķirtas uz piecu gadu periodu no 2018. gada 5. augusta. Tāpēc ietekme, kāda ir izdzīvotības un de minimis atbrīvojumiem no izkraušanas pienākuma, būtu jāizvērtē šīs regulas piemērošanas otrajā gadā.
                  
               
                     (40)
                  
                  
                     Deleģētā regula (ES) 2018/2035 būtu jāatceļ un jāaizstāj ar jaunu regulu.
                  
               
                     (41)
                  
                  
                     Šajā regulā paredzētie pasākumi tieši ietekmē Savienības kuģu zvejas sezonas plānošanu un saistītās saimnieciskās darbības, tāpēc šai regulai būtu jāstājas spēkā tūlīt pēc tās publicēšanas. Tā būtu jāpiemēro no 2020. gada 1. janvāra,
                  
               IR PIEŅĒMUSI ŠO REGULU.
         
            1. pants
            Izkraušanas pienākuma īstenošana
            Regulas (ES) Nr. 1380/2013 15. panta 1. punktā paredzēto izkraušanas pienākumu demersālajās zvejniecībās, uz kurām attiecas nozvejas limiti un kuras darbojas Savienības ūdeņos Ziemeļjūrā (ICES 2.a, 3.a rajons un 4. apakšapgabals), 2020. un 2021. gadā piemēro saskaņā ar šo regulu.
         
         
            2. pants
            Definīcijas
            Šajā regulā piemēro šādas definīcijas:
            
                        1)
                     
                     
                        “Seltra tipa plātne” ir selektivitātes ierīce:
                        
                                    —
                                 
                                 
                                    ko veido augšējā plātne, kuras (rombveida) linuma acs izmērs ir vismaz 270 mm un kura novietota traļa daļā, ko veido četras plātnes, un piestiprināta, ievērojot savienojuma attiecību trīs linuma acis ar izmēru 90 mm pret vienu linuma aci ar izmēru 270 mm, vai augšējā plātne, kuras (kvadrātveida) linuma acs izmērs ir vismaz 140 mm,
                                 
                              
                                    —
                                 
                                 
                                    kas ir vismaz 3 metrus gara,
                                 
                              
                                    —
                                 
                                 
                                    kas ir novietota ne vairāk kā 4 metru atstatumā no āmja savelkamās stropes un
                                 
                              
                                    —
                                 
                                 
                                    ir visā traļa augšējās plātnes platumā (no šuves līdz šuvei);
                                 
                              
                  
                        2)
                     
                     
                        “selektīvais linumrežģis Netgrid” ir selektivitātes ierīce, kuru veido no četrām linuma plātnēm izgatavots segments, kas ir ievietots no divām linuma plātnēm izgatavotā tralī un aprīkots ar slīpi savērstu rombveida linuma acu plātni, kurā linuma acs izmērs ir vismaz 200 mm un kura ved uz izejas atvērumu traļa augšpusē;
                     
                  
                        3)
                     
                     
                        “flāmu plātne” ir pēdējais rāmja traļa linuma konusveida segments:
                        
                                    —
                                 
                                 
                                    kura aizmugurējā daļa ir piestiprināta tieši pie āmja,
                                 
                              
                                    —
                                 
                                 
                                    kura augšējais un apakšējais segments ir izgatavots no linuma, kam acu izmērs, mērīts starp mezgliem, ir vismaz 120 mm,
                                 
                              
                                    —
                                 
                                 
                                    kura garums (nostieptā veidā) ir vismaz 3 m;
                                 
                              
                  
                        4)
                     
                     
                        “bentiskā izvadplātne” ir lielāka izmēra acu vai kvadrātveida acu linuma plātne, kas ievietota traļa – parasti rāmja traļa – apakšējā plātnē, lai atbrīvotos no bentiskā materiāla un jūras gultnes drazām, pirms tās nonāk āmī;
                     
                  
                        (5)
                     
                     
                        “SepNep” ir tralis ar traļa durvīm, kurš:
                        
                                    —
                                 
                                 
                                    ir izgatavots no linuma, kam acu izmēra diapazons ir no 80 mm līdz 99 + ≥ 100 mm,
                                 
                              
                                    —
                                 
                                 
                                    ir aprīkots ar vairākiem āmjiem, kam linuma acs izmērs sniedzas no vismaz 80 mm līdz 120 mm un kas ir piestiprināti pie vienas pagarinājuma daļas, un kura augšējais āmis ir izgatavots no linuma, kam acs izmērs ir vismaz 120 mm, un aprīkots ar atdalītājplātni, kam linuma acs izmērs nepārsniedz 105 mm, un
                                 
                              
                                    —
                                 
                                 
                                    var būt aprīkots arī ar fakultatīvu selektīvo režģi, kam attālums starp stieņiem ir vismaz 17 mm, ja tas ir konstruēts tā, lai nodrošinātu mazu Norvēģijas omāru izkļūšanu.
                                 
                              
                  
         
            3. pants
            Izdzīvotības atbrīvojums attiecībā uz Norvēģijas omāru
            
               1.   Regulas (ES) Nr. 1380/2013 15. panta 4. punkta b) apakšpunktā minēto izdzīvotības atbrīvojumu Savienības ūdeņos Ziemeļjūrā (ICES 2.a, 3.a rajons un 4. apakšapgabals) piemēro šādām Norvēģijas omāra (Nephrops norvegicus) nozvejām:
               
                           a)
                        
                        
                           nozvejas, kas gūtas ar zivju ķeramajiem groziem (FPO (28));
                        
                     
                           b)
                        
                        
                           nozvejas, kas gūtas ar grunts traļiem (OTB, OTT, TBN), kuru:
                           
                                       1)
                                    
                                    
                                       āmja linuma acs izmērs ir lielāks par 80 mm; vai
                                    
                                 
                                       2)
                                    
                                    
                                       āmja linuma acs izmērs ir vismaz 70 mm un kuri aprīkoti ar sugu selektīvo režģi, kam attālums starp stieņiem nepārsniedz 35 mm; vai
                                    
                                 
                                       3)
                                    
                                    
                                       āmja linuma acs izmērs ir vismaz 35 mm un kuri aprīkoti ar sugu selektīvo režģi, kam attālums starp stieņiem nepārsniedz 19 mm.
                                    
                                 
                     
            
               2.   Kad tiek izmesti 1. punktā minētajos apstākļos nozvejoti Norvēģijas omāri, tos neskartus tūlīt atbrīvo apgabalā, kurā tie nozvejoti.
            
            
               3.   Šā panta 1. punkta b) apakšpunktā minēto atbrīvojumu piemēro provizoriski līdz 2020. gada 31. decembrim. Dalībvalstis, kas ir tieši ieinteresētas pārvaldībā, pēc iespējas drīzāk, bet ne vēlāk kā līdz 2020. gada 1. maijam iesniedz papildu zinātnisko informāciju, kura pamato 1. punkta b) apakšpunktā noteikto atbrīvojumu. Iesniegto zinātnisko informāciju Zivsaimniecības zinātnes, tehnikas un ekonomikas komiteja (ZZTEK) novērtē līdz 2020. gada 31. jūlijam.
            
         
         
            4. pants
            Izdzīvotības atbrīvojums attiecībā uz parasto jūrasmēli
            
               1.   Regulas (ES) Nr. 1380/2013 15. panta 4. punkta b) apakšpunktā minēto izdzīvotības atbrīvojumu Savienības ūdeņos ICES 4.c rajonā ne vairāk kā sešu jūras jūdžu attālumā no krasta un ārpus identificētiem zivju mazuļu apgabaliem piemēro parastās jūrasmēles (Solea solea) nozvejām, ko veido par minimālo saglabāšanas references izmēru mazāki īpatņi un kas gūtas ar traļiem ar traļu durvīm (OTB), kuru āmja linuma acs izmērs ir 80–99 mm.
            
            
               2.   Šā panta 1. punktā minēto atbrīvojumu piemēro tikai kuģiem, kuru garums nepārsniedz 10 metrus un dzinēja jauda nepārsniedz 221 kW un kuri zvejo ūdeņos, kuru dziļums ir 30 m vai mazāk, un kuru tralējuma ilgums nepārsniedz 1 h 30 min.
            
            
               3.   Kad tiek izmestas 1. punktā minētajos apstākļos nozvejotas parastās jūrasmēles, tās atbrīvo nekavējoties.
            
         
         
            5. pants
            Izdzīvotības atbrīvojums attiecībā uz visu tādu sugu piezveju, kurām noteikti nozvejas limiti un kuras nozvejotas ar zivju ķeramajiem groziem un kūriem
            
               1.   Regulas (ES) Nr. 1380/2013 15. panta 4. punkta b) apakšpunktā minēto izdzīvotības atbrīvojumu Savienības ūdeņos ICES 3.a rajonā un ICES 4. apakšapgabalā piemēro visu tādu sugu nozvejām, kurām noteikti nozvejas limiti un kuras nozvejotas ar zivju ķeramajiem groziem un kūriem (FPO, FYK).
            
            
               2.   Kad tiek izmestas 1. punktā minētajos apstākļos nozvejotas zivis, tās nekavējoties atbrīvo zem jūras ūdens virsmas.
            
         
         
            6. pants
            Izdzīvotības atbrīvojums attiecībā uz jūras zeltplekstes nozveju un piezveju
            
               1.   Regulas (ES) Nr. 1380/2013 15. panta 4. punkta b) apakšpunktā minēto izdzīvotības atbrīvojumu Savienības ūdeņos ICES 3.a rajonā un 4. apakšapgabalā piemēro:
               
                           a)
                        
                        
                           jūras zeltplekstei (Pleuronectes platessa), kas nozvejota ar tīkliem (GNS, GTR, GTN, GEN);
                        
                     
                           b)
                        
                        
                           jūras zeltplekstei, kas nozvejota ar dāņu vadiem;
                        
                     
                           c)
                        
                        
                           jūras zeltplekstei, kas nozvejota ar grunts traļiem (OTB, PTB), kuru linuma acs izmērs ir vismaz 120 mm, kad ar tiem kā mērķsugas tiek zvejotas plekstveidīgās zivis vai apaļzivis.
                        
                     
            
               2.   Regulas (ES) Nr. 1380/2013 15. panta 4. punkta b) apakšpunktā minēto izdzīvotības atbrīvojumu piemēro:
               
                           a)
                        
                        
                           jūras zeltplekstei, kas nozvejota ar traļiem (OTB, PTB), kuru linuma acs izmērs ir vismaz 90–99 mm, kuri aprīkoti ar Seltra tipa plātni un ar kuriem Savienības ūdeņos ICES 3.a rajonā kā mērķsugas tiek zvejotas plekstveidīgās zivis vai apaļzivis;
                        
                     
                           b)
                        
                        
                           jūras zeltplekstei, kas nozvejota ar traļiem (OTB, PTB), kuru linuma acs izmērs ir vismaz 80–99 mm un ar kuriem Savienības ūdeņos ICES 4. apakšapgabalā kā mērķsugas tiek zvejotas plekstveidīgās zivis vai apaļzivis.
                        
                     
            
               3.   Kad tiek izmestas 1. un 2. punktā minētajos apstākļos nozvejotas jūras zeltplekstes, tās atbrīvo nekavējoties.
            
            
               4.   Šā panta 1. punkta c) apakšpunktā minēto atbrīvojumu piemēro provizoriski līdz 2020. gada 31. decembrim. Dalībvalstis, kas ir tieši ieinteresētas pārvaldībā, pēc iespējas drīzāk, bet ne vēlāk kā līdz 2020. gada 1. maijam iesniedz papildu zinātnisko informāciju, kura pamato 1. punkta c) apakšpunktā noteikto atbrīvojumu. Iesniegto zinātnisko informāciju Zivsaimniecības zinātnes, tehnikas un ekonomikas komiteja (ZZTEK) novērtē līdz 2020. gada 31. jūlijam.
            
         
         
            7. pants
            Izdzīvotības atbrīvojums attiecībā uz jūras zeltpleksti, kas mazāka par minimālo saglabāšanas references izmēru
            
               1.   Regulas (ES) Nr. 1380/2013 15. panta 4. punkta b) apakšpunktā minēto izdzīvotības atbrīvojumu Savienības ūdeņos ICES 2.a rajonā un ICES 4. apakšapgabalā piemēro jūras zeltplekstes nozvejām, ko veido par minimālo saglabāšanas references izmēru mazāki īpatņi un kas gūtas ar rāmja traļiem (BT2), kuru linuma acs izmērs ir 80–119 mm, ja jūras zeltplekste nozvejota:
               
                           a)
                        
                        
                           ar zvejas rīkiem, kuri aprīkoti ar pretakmeņu aizsargvirvi vai bentisko izvadplātni, un ja to nozvejojuši kuģi, kuru dzinēja jauda pārsniedz 221 kW; vai
                        
                     
                           b)
                        
                        
                           to nozvejojuši tādu dalībvalstu kuģi, kas īsteno pilnībā dokumentētu zvejniecību ceļvedi.
                        
                     
            
               2.   Šā panta 1. punktā minēto atbrīvojumu piemēro arī plekstveidīgajām zivīm, ko ar rāmja traļiem (BT2) nozvejojuši kuģi, kuru dzinēja jauda nepārsniedz 221 kW vai lielākais garums ir mazāks par 24 m un kuri ir konstruēti zvejai divpadsmit jūdžu zonā, ar nosacījumu, ka vidējais tralēšanas ilgums ir mazāks par deviņdesmit minūtēm.
            
            
               3.   Dalībvalstis, kas ir tieši ieinteresētas pārvaldībā, katru gadu pēc iespējas drīzāk, bet ne vēlāk kā līdz 1. maijam iesniedz papildu zinātnisko informāciju, kura pamato 1. un 2. punktā noteiktos atbrīvojumus. Iesniegto zinātnisko informāciju Zivsaimniecības zinātnes, tehnikas un ekonomikas komiteja (ZZTEK) katru gadu novērtē līdz 31. jūlijam.
            
            
               4.   Kad tiek izmestas 1. un 2. punktā minētajos apstākļos nozvejotas jūras zeltplekstes, tās atbrīvo nekavējoties.
            
         
         
            8. pants
            Izdzīvotības atbrīvojums attiecībā uz akmeņpleksti
            
               1.   Regulas (ES) Nr. 1380/2013 15. panta 4. punkta b) apakšpunktā minēto izdzīvotības atbrīvojumu Savienības ūdeņos ICES 4. apakšapgabalā piemēro akmeņplekstes (Scophthalmus maximus) nozvejām, kas gūtas ar rāmja traļiem (TBB), kuru āmja linuma acs izmērs ir lielāks par 80 mm.
            
            
               2.   Šā panta 1. punktā minēto atbrīvojumu piemēro provizoriski līdz 2020. gada 31. decembrim. Dalībvalstis, kas ir tieši ieinteresētas pārvaldībā, pēc iespējas drīzāk, bet ne vēlāk kā līdz 2020. gada 1. maijam iesniedz papildu zinātnisko informāciju, kura pamato 1. punktā noteikto atbrīvojumu. Iesniegto zinātnisko informāciju Zivsaimniecības zinātnes, tehnikas un ekonomikas komiteja (ZZTEK) novērtē līdz 2020. gada 31. jūlijam.
            
            
               3.   Kad tiek izmestas 1. punktā minētajos apstākļos nozvejotas akmeņplekstes, tās atbrīvo nekavējoties.
            
         
         
            9. pants
            Izdzīvotības atbrīvojums attiecībā uz rajveidīgajām zivīm
            
               1.   Regulas (ES) Nr. 1380/2013 15. panta 4. punkta b) apakšpunktā minēto izdzīvotības atbrīvojumu Savienības ūdeņos Ziemeļjūrā (ICES 2.a, 3.a rajons un 4. apakšapgabals) piemēro rajveidīgajām zivīm, kas nozvejotas ar jebkāda tipa zvejas rīkiem.
            
            
               2.   Dalībvalstis, kas ir tieši ieinteresētas pārvaldībā, katru gadu pēc iespējas drīzāk, bet ne vēlāk kā līdz 1. maijam iesniedz papildu zinātnisko informāciju, kura pamato 1. punktā noteikto atbrīvojumu. Iesniegto zinātnisko informāciju Zivsaimniecības zinātnes, tehnikas un ekonomikas komiteja (ZZTEK) novērtē katru gadu līdz 31. jūlijam.
            
            
               3.   Kad tiek izmestas 1. punktā minētajos apstākļos nozvejotas rajveidīgās zivis, tās atbrīvo nekavējoties.
            
         
         
            10. pants
            
               De minimis atbrīvojumi
            Atkāpjoties no Regulas (ES) Nr. 1380/2013 15. panta 1. punkta, atbilstīgi minētās regulas 15. panta 4. punkta c) apakšpunktam drīkst izmest turpmāk norādītos daudzumus:
            
                        a)
                     
                     
                        parastās jūrasmēles zvejniecībās, kurās darbojas kuģi, kas Savienības ūdeņos ICES 2.a un 3.a rajonā un ICES 4. apakšapgabalā izmanto vairāksienu tīklus un žaunu tīklus (GN, GNS, GND, GNC, GTN, GTR, GEN, GNF):
                        par minimālo saglabāšanas references izmēru mazākas vai lielākas parastās jūrasmēles daudzumu, kas nepārsniedz 3 % no minētās sugas gada kopējās nozvejas;
                     
                  
                        b)
                     
                     
                        parastās jūrasmēles zvejniecībās, kurās darbojas kuģi, kas Savienības ūdeņos ICES 4. apakšapgabalā izmanto rāmja trali (TBB), kura linuma acs izmērs ir 80–119 mm un kurš ir aprīkots ar flāmu plātni:
                        par minimālo saglabāšanas references izmēru mazākas parastās jūrasmēles daudzumu, kas nepārsniedz 5 % no minētās sugas gada kopējās nozvejas;
                     
                  
                        c)
                     
                     
                        Norvēģijas omāra zvejniecībā, kurā darbojas kuģi, kas Savienības ūdeņos ICES 3.a rajonā izmanto grunts traļus (OTB, OTT, TBN), kuru linuma acs izmērs ir 70 mm vai lielāks un kuri ir aprīkoti ar sugu selektīvo režģi, kam attālums starp stieņiem nepārsniedz 35 mm:
                        par minimālo saglabāšanas references izmēru mazākas parastās jūrasmēles, pikšas, merlanga, mencas, saidas un heka kombinēto daudzumu, kas nepārsniedz 4 % no Norvēģijas omāra, parastās jūrasmēles, pikšas, merlanga un ziemeļu garneles, mencas, saidas un heka gada kopējās nozvejas;
                     
                  
                        d)
                     
                     
                        ziemeļu garneles zvejniecībā, kurā darbojas kuģi, kas Savienības ūdeņos ICES 3.a rajonā izmanto grunts traļus (OTB, OTT), kuru linuma acs izmērs ir 35 mm vai lielāks un kuri ir aprīkoti ar sugu selektīvo režģi, kam attālums starp stieņiem nepārsniedz 19 mm, un ar neaizsprostotu zivju izeju:
                        par minimālo saglabāšanas references izmēru mazākas parastās jūrasmēles, pikšas, merlanga, mencas, jūras zeltplekstes, saidas, siļķes, Esmarka mencas, Ziemeļatlantijas argentīnas un putasu kombinēto daudzumu, kas nepārsniedz 5 % no Norvēģijas omāra, parastās jūrasmēles, pikšas, merlanga, mencas, saidas, jūras zeltplekstes, ziemeļu garneles, heka, Esmarka mencas, Ziemeļatlantijas argentīnas, siļķes un putasu gada kopējās nozvejas;
                     
                  
                        e)
                     
                     
                        jauktu sugu demersālajās zvejniecībās, kurās darbojas kuģi, kas Savienības ūdeņos ICES 4.c rajonā izmanto grunts traļus vai zvejas vadus (OTB, OTT, SDN, SSC), kuru linuma acs izmērs ir 70–99 mm (TR2):
                        par minimālo saglabāšanas references izmēru mazāka merlanga un mencas (Gadus morhua) kombinēto daudzumu, kas 2020. un 2021. gadā nepārsniedz 5 % no merlanga un mencas gada kopējās nozvejas; maksimālais mencas daudzums, kādu drīkst izmest, nepārsniedz 2 % no minētās gada kopējās nozvejas;
                     
                  
                        f)
                     
                     
                        jauktu sugu demersālajās zvejniecībās, kurās darbojas kuģi, kas Savienības ūdeņos ICES 4.a un 4.b rajonā izmanto grunts traļus vai zvejas vadus (OTB, OTT, SDN, SSC), kuru linuma acs izmērs ir 70–99 mm (TR2):
                        par minimālo saglabāšanas references izmēru mazāka merlanga un mencas (Gadus morhua) kombinēto daudzumu, kas 2020. gadā nepārsniedz 6 % no merlanga un mencas gada kopējās nozvejas; maksimālais mencas daudzums, kādu drīkst izmest, nepārsniedz 2 % no minētās gada kopējās nozvejas.
                        Šajā punktā noteikto de minimis atbrīvojumu piemēro provizoriski līdz 2020. gada 31. decembrim. Dalībvalstis, kas ir tieši ieinteresētas pārvaldībā, pēc iespējas drīzāk, bet ne vēlāk kā līdz 2020. gada 1. maijam iesniedz papildu zinātnisko informāciju, kura pamato šo atbrīvojumu. Iesniegto zinātnisko informāciju ZZTEK novērtē līdz 2020. gada 31. jūlijam;
                     
                  
                        g)
                     
                     
                        zvejniecībās, kurās darbojas kuģi, kas Savienības ūdeņos ICES 3.a rajonā izmanto grunts traļus (OTB, OTT, TBN, PTB), kuru linuma acs izmērs ir 90–119 mm un kuri ir aprīkoti ar Seltra tipa plātni, vai grunts traļus (OTB, OTT, TBN, PTB), kuru linuma acs izmērs ir 120 mm vai vairāk:
                        par minimālo saglabāšanas references izmēru mazāka merlanga daudzumu, kas nepārsniedz 2 % no Norvēģijas omāra, mencas, pikšas, merlanga, saidas, parastās jūrasmēles, jūras zeltplekstes un heka gada kopējās nozvejas;
                     
                  
                        h)
                     
                     
                        jauktu sugu demersālajās zvejniecībās, kurās darbojas kuģi, kas Savienības ūdeņos ICES 4. apakšapgabalā izmanto rāmja traļus, kuru linuma acs izmērs ir 80–119 mm:
                        par minimālo saglabāšanas references izmēru mazāka merlanga daudzumu, kas nepārsniedz 2 % no jūras zeltplekstes un jūrasmēles gada kopējās nozvejas.
                        Šajā punktā noteikto de minimis atbrīvojumu provizoriski piemēro līdz 2020. gada 31. decembrim. Dalībvalstis, kas ir tieši ieinteresētas pārvaldībā, pēc iespējas drīzāk, bet ne vēlāk kā līdz 2020. gada 1. maijam iesniedz papildu zinātnisko informāciju, kura pamato šo atbrīvojumu. Iesniegto zinātnisko informāciju ZZTEK novērtē līdz 2020. gada 31. jūlijam;
                     
                  
                        i)
                     
                     
                        Norvēģijas omāra zvejniecībās, kurās darbojas kuģi, kas Savienības ūdeņos ICES 4. apakšapgabalā izmanto grunts traļus, kuru linuma acs izmērs ir 80–99 mm un kuri aprīkoti ar SepNep:
                        par minimālo saglabāšanas references izmēru mazākas jūras zeltplekstes daudzumu, kas nepārsniedz 3 % no saidas, jūras zeltplekstes, pikšas, merlanga, mencas, ziemeļu garneles, parastās jūrasmēles un Norvēģijas omāra gada kopējās nozvejas;
                     
                  
                        j)
                     
                     
                        brūnās garneles zvejniecībās, kurās darbojas kuģi, kas Savienības ūdeņos ICES 4.b un 4.c rajonā izmanto rāmja traļus:
                        visu to sugu daudzumu, kurām noteikti nozvejas limiti; minētais daudzums 2020. gadā nepārsniedz 7 % un 2021. gadā 6 % no minētajās zvejniecībās gūtās visu to sugu gada kopējās nozvejas, kurām noteikti nozvejas limiti;
                     
                  
                        k)
                     
                     
                        jauktu sugu demersālajā zvejniecībā, kurā izmanto grunts traļus (OTB, OTT, PTB, TBB), kam linuma acs izmērs ir 80–99 mm (TR2, BT2), un kura darbojas ICES 4. apakšapgabalā:
                        stavridu (Trachurus spp.) daudzumu, kas 2020. gadā nepārsniedz 7 % un 2021. gadā 6 % no stavridu gada kopējās nozvejas, kas gūta minētajā zvejniecībā.
                        Šajā punktā noteikto de minimis atbrīvojumu piemēro provizoriski līdz 2020. gada 31. decembrim. Dalībvalstis, kas ir tieši ieinteresētas pārvaldībā, pēc iespējas drīzāk, bet ne vēlāk kā līdz 2020. gada 1. maijam iesniedz papildu zinātnisko informāciju, kura pamato šo atbrīvojumu. Iesniegto zinātnisko informāciju Zivsaimniecības zinātnes, tehnikas un ekonomikas komiteja (ZZTEK) novērtē līdz 2020. gada 31. jūlijam;
                     
                  
                        l)
                     
                     
                        jauktu sugu demersālajā zvejniecībā, kurā izmanto grunts traļus (OTB, OTT, PTB, TBB), kam linuma acs izmērs ir 80–99 mm, un kura darbojas ICES 4. apakšapgabalā:
                        makreles (Scomber scombrus) daudzumu, kas 2020. gadā nepārsniedz 7 % un 2021. gadā 6 % no makreles gada kopējās nozvejas, kas gūta minētajā zvejniecībā.
                        Šajā punktā noteikto de minimis atbrīvojumu provizoriski piemēro līdz 2020. gada 31. decembrim. Dalībvalstis, kas ir tieši ieinteresētas pārvaldībā, pēc iespējas drīzāk, bet ne vēlāk kā līdz 2020. gada 1. maijam iesniedz papildu zinātnisko informāciju, kura pamato šo atbrīvojumu. Iesniegto zinātnisko informāciju ZZTEK novērtē līdz 2020. gada 31. jūlijam;
                     
                  
                        m)
                     
                     
                        jauktu sugu demersālajā zvejniecībā, kurā izmanto traļus (OTB, OTM, OTT, PTB, PTM, SDN, SPR, SSC, TB, TBN), kam linuma acs izmērs ir lielāks par 80 mm, un kura darbojas ICES 3.a rajonā un ICES 4. apakšapgabalā, un ziemeļu garneles zvejniecībā, kurā izmanto zvejas rīkus ar šķirotājrežģi, kam maksimālais attālums starp stieņiem nepārsniedz 19 mm, vai līdzvērtīgu selektivitātes ierīci un zivju paturēšanas ierīci, kam linuma acs izmērs ir lielāks par 35 mm, ja to izmanto ICES 3.a rajonā, un lielāks par 32 mm, ja to izmanto ICES 4. apakšapgabalā:
                        kombinēto brētliņas, tūbīšu, Esmarka mencas un putasu daudzumu, kas nepārsniedz 1 % no gada kopējās nozvejas, kas gūta jauktu sugu demersālajā zvejniecībā un ziemeļu garneles zvejniecībā.
                        Šajā punktā noteikto de minimis atbrīvojumu piemēro provizoriski līdz 2020. gada 31. decembrim. Dalībvalstis, kas ir tieši ieinteresētas pārvaldībā, pēc iespējas drīzāk, bet ne vēlāk kā līdz 2020. gada 1. maijam iesniedz papildu zinātnisko informāciju, kura pamato šo atbrīvojumu. Iesniegto zinātnisko informāciju ZZTEK novērtē līdz 2020. gada 31. jūlijam;
                     
                  
                        n)
                     
                     
                        heka demersālajā zvejniecībā, kurā darbojas kuģi, kas ICES 4. apakšapgabalā izmanto āķu jedas (LLS):
                        par minimālo saglabāšanas references izmēru mazākas jūraslīdakas (Molva molva) daudzumu, kas nepārsniedz 3 % no jūraslīdakas gada kopējās nozvejas, kura gūta minētajā demersālajā zvejniecībā.
                        Šajā punktā noteikto de minimis atbrīvojumu piemēro provizoriski līdz 2020. gada 31. decembrim. Dalībvalstis, kas ir tieši ieinteresētas pārvaldībā, pēc iespējas drīzāk, bet ne vēlāk kā līdz 2020. gada 1. maijam iesniedz papildu zinātnisko informāciju, kura pamato šo atbrīvojumu. Iesniegto zinātnisko informāciju ZZTEK novērtē līdz 2020. gada 31. jūlijam.
                     
                  
         
            11. pants
            Īpaši tehniskie pasākumi Skagerakā
            
               1.   Skagerakā ir aizliegts turēt uz kuģa vai izmantot jebkādu trali, dāņu vadu, rāmja trali vai līdzīgu velkamu zvejas rīku, kura linuma acs izmērs ir mazāks par 120 mm.
            
            
               2.   Atkāpjoties no 1. punkta, drīkst izmantot šādus traļus:
               
                           a)
                        
                        
                           traļus, kuru āmja linuma acs izmērs ir vismaz 90 mm, ja tie ir aprīkoti ar Seltra tipa plātni vai ar šķirotājrežģi, kam attālums starp stieņiem nepārsniedz 35 mm;
                        
                     
                           b)
                        
                        
                           traļus, kuru āmja (kvadrātveida) linuma acs izmērs ir vismaz 70 mm un kuri aprīkoti ar šķirotājrežģi, kam attālums starp stieņiem nepārsniedz 35 mm;
                        
                     
                           c)
                        
                        
                           pelaģisko vai rūpniecisko sugu zvejā – traļus, kuru minimālais linuma acs izmērs ir mazāks par 70 mm, ar nosacījumu, ka vairāk nekā 80 % nozvejas veido vienas vai vairāku pelaģisko vai rūpniecisko sugu zivis;
                        
                     
                           d)
                        
                        
                           ziemeļu garneles zvejā – traļus, kuru āmja linuma acs izmērs ir vismaz 35 mm, ja tralis ir aprīkots ar šķirotājrežģi, kam attālums starp stieņiem nepārsniedz 19 mm.
                        
                     
            
               3.   Ziemeļu garneles zvejā, ko veic saskaņā ar 2. punkta d) apakšpunktu, drīkst izmantot zivju paturēšanas ierīci, bet tikai tad, ja zvejas iespējas ir pietiekamas, lai aptvertu piezveju, un ja paturēšanas ierīce ir:
               
                           a)
                        
                        
                           konstruēta ar augšējo plātni, kuras minimālais kvadrātveida linuma acu izmērs ir 120 mm;
                        
                     
                           b)
                        
                        
                           vismaz 3 metrus gara; un
                        
                     
                           c)
                        
                        
                           vismaz tikpat plata kā šķirotājrežģis.
                        
                     
         
         
            12. pants
            SepNep
            Ir atļauts izmantot zvejas rīku SepNep.
         
         
            13. pants
            Atcelšana
            Deleģēto regulu (ES) 2018/2035 atceļ.
         
         
            14. pants
            Stāšanās spēkā un piemērošana
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2020. gada 1. janvāra līdz 2021. gada 31. decembrim.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 1. oktobrī
            
               
                  Komisijas vārdā –
               
               
                  Priekšsēdētājs
               
               Jean-Claude JUNCKER
            
         
         
            (1)  OV L 179, 16.7.2018., 1. lpp.
         
         
            (2)  OV L 198, 25.7.2019., 105. lpp.
         
         
            (3)  Eiropas Parlamenta un Padomes 2013. gada 11. decembra Regula (ES) Nr. 1380/2013 par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (OV L 354, 28.12.2013., 22. lpp.).
         
            (4)  Eiropas Parlamenta un Padomes 2018. gada 4. jūlija Regula (ES) 2018/973, ar kuru izveido daudzgadu plānu bentiskajiem krājumiem Ziemeļjūrā un zvejniecībām, kas minētos krājumus izmanto, un sīkāk nosaka kārtību, kā īstenot izkraušanas pienākumu Ziemeļjūrā, un ar kuru atceļ Padomes Regulas (EK) Nr. 676/2007 un (EK) Nr. 1342/2008 (OV L 179, 16.7.2018., 1. lpp.).
         
            (5)  Komisijas 2018. gada 18. oktobra Deleģētā regula (ES) 2018/2035, ar ko nosaka detalizētus noteikumus, kā īstenot izkraušanas pienākumu dažās demersālajās zvejniecībās Ziemeļjūrā 2019.–2021. gadā (OV L 327, 21.12.2018., 17. lpp.).
         
            (6)  Eiropas Savienības un Norvēģijas Saskaņotais zvejniecības apspriežu protokols par zvejniecību regulējumu Skagerakā un Kategatā 2012. gadam.
         
            (7)  Eiropas Savienības un Norvēģijas 2012. gada 4. jūlija Saskaņotais zvejniecības apspriežu protokols par izmetumu aizlieguma īstenošanas pasākumiem un kontroles pasākumiem Skageraka apgabalā.
         
            (8)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (9)  Starptautiskā Jūras pētniecības padome.
         
            (10)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (11)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (12)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (13)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (14)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (15)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (16)  https://stecf.jrc.ec.europa.eu/documents/43805/1780485/STECF+PLEN+17-02.pdf
         
            (17)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (18)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (19)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (20)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (21)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (22)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (23)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (24)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (25)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (26)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (27)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (28)  Šajā regulā lietotie zvejas rīku kodi ir noteikti XI pielikumā Komisijas Īstenošanas regulai (ES) Nr. 404/2011, ar kuru pieņem sīki izstrādātus noteikumus par to, kā īstenojama Padomes Regula (EK) Nr. 1224/2009, ar ko izveido Kopienas kontroles sistēmu, lai nodrošinātu atbilstību kopējās zivsaimniecības politikas noteikumiem. Attiecībā uz kuģiem, kuru lielākais garums ir mazāks par 10 metriem, šajā regulā lietotie zvejas rīku kodi ir noteikti FAO zvejas rīku klasifikācijā.